Návrh na začatie obstarávania stavby „Archív hlavného mesta Slovenskej republiky Bratislavy“

Súčasný stav a ciele navrhovanej výstavby

Archív hlavného mesta Slovenskej republiky Bratislavy (ďalej len „AMB“ ) vznikol ako archívna inštitúcia v stredoveku na plnenie administratívnych a hospodárskych potrieb mesta. Jeho archívne fondy sa formujú kontinuálne od 13. storočia do súčasnosti. AMB preberá archívne fondy od pôvodcov z oblasti štátnej správy, miestnej samosprávy, ako aj od ďalších orgánov a organizácií pôsobiacich na území hlavného mesta SR Bratislavy. AMB je výnimočný zachovalosťou a ucelenosťou archívnych dokumentov od stredoveku po súčasnosť. 
AMB patrí počtom zachovaných stredovekých listín a iných druhov archívnych dokumentov k najbohatším archívom v strednej Európe. Celkovo ochraňuje 6 500 bežných metrov dokumentov, tvoriacich unikátny celok dokumentujúci bohatú históriu Bratislavy a jej regiónu v priebehu deviatich storočí. Jeho špecifikom je aj rozsiahla historická knižnica zameraná na históriu Bratislavy, ktorá obsahuje 90 000 zväzkov. Od roku 1950 je súčasťou siete štátnych archívov. V rokoch 1950 – 2002 bol AMB v správe orgánov miestnej štátnej správy.

Výnimočnosť tohto celistvo zachovaného súboru je však v príkrom rozpore s podmienkami jeho ochrany, sprístupňovania pre verejnosť a doplňovania preberaním archívnych dokumentov. AMB nemá k dispozícii vlastné priestory. Dlhodobo sídlil v priestoroch Starej radnice a Apponyiho paláca, prenajatých od mesta Bratislavy a aj po jeho začlenení do siete štátnych archívov zostal  v podnájme mesta. Vzhľadom na nedostatok potrebných ukladacích priestorov si AMB musel v priebehu minulých desaťročí prenajať ďalšie štyri priestory roztrúsené po území mesta a aj napriek týmto prenájmom prestať s preberaním archívnych dokumentov. Tieto archívne dokumenty je nútený ponechávať na zmluvnom základe za úhradu u ich pôvodcov.

Situácia sa v priebehu roka 2005 ešte výrazne zhoršila, keď AMB dostal z dôvodu pripravovanej rekonštrukcie výpoveď z prenájmu Starej radnice a Apponyiho paláca a ako náhradu mesto Bratislava poskytlo na prenájom ešte nevyhovujúcejšie priestory v zlom technickom stave a v polovičnej výmere v budove paláca Motešických na Gorkého ul. č 5, ktoré nespĺňajú ani základné požiadavky zákona č. 395/2002 Z. z. o archívoch a registratúrach a o doplnení niektorých zákonov, ako aj vykonávacej vyhlášky Ministerstva vnútra Slovenskej republiky č. 628/2002 Z. z.

Dlhodobá nepriaznivá priestorová situácia na dlhé roky obmedzila aj prístup verejnosti k archívnym fondom. Dokonca súčasné premiestnenie archívu do paláca Motešických ho takmer znemožnilo. Toto je neprípustné, pretože medzi hlavnými úlohami archívu, okrem ochrany a sprístupňovania archívnych dokumentov, je aj umožniť verejnosti prístup k nim. Navyše AMB v sústave štátnych archívov zriadených MV SR aj napriek nepriaznivým 

pomerom dlhodobo vykazuje najväčší počet bádateľských návštev, vydávaných správnych informácií a vyhotovených kópií.

Zo zlej priestorovej situácie vyplývajú do budúcnosti vysoké náklady na nájom priestorov najmä so zreteľom na zrušenie regulovanej ceny za nájom nebytových priestorov opatrením Ministerstva financií č. 01/R/2004 zo 16. decembra 2004. V súčasnosti ministerstvo uhrádza mestu za nájom priestorov ročne 2 917 tis. Sk, čo predstavuje nájom ustanovený na úrovni ešte regulovaných cien. Rozdiel medzi bývalou regulovanou a súčasnou trhovou cenou nájmu priestorov na území Bratislavy je viac ako dvadsať až tridsaťnásobný.

Hlavnými cieľmi, ktoré sa majú dosiahnuť navrhovanou výstavbou, je vytvorenie zákonom ustanovených podmienok pre preberanie, ochranu, evidenciu a sprístupňovanie archívnych dokumentov a eliminácia vysokého zaťaženia štátneho rozpočtu nákladmi na nájmy potrebných priestorov v budúcnosti.
Ďalším cieľom je dobudovanie priestorov chýbajúcich v Slovenskom národnom archíve, potrebných na reštaurovanie archívnych dokumentov, realizáciu archívneho informačného systému a na vyhotovovanie konzervačných kópií s tým, že uvedené priestory a technologické zariadenia v nich inštalované by sa využívali spoločne a  efektívnejšie obidvoma archívnymi inštitúciami. Tým sa vytvoria priestorové a technologické podmienky aj na zefektívnenie ochrany a prístupu k archívnym dokumentom. Dôraz pri vybavení špecializovaných pracovísk sa bude v súlade s koncepciou rozvoja klásť na vybudovanie mikrofilmovacích a digitalizačných pracovísk a centra pre archívny informačný systém. Konzervátorské a reštaurátorské pracoviská v spojených priestoroch sa musia vybudovať tak, aby plnili funkciu pracoviska s celoslovenskou pôsobnosťou.

Výstavbou účelovej budovy by AMB získal dôstojné sídlo, ktoré by spĺňalo podmienky ustanovené zákonom pre jeho činnosť a reprezentovalo by úrovňou starostlivosti o archívne dedičstvo nielen hlavné mesto, ale aj celú Slovenskú republiku na medzinárodnej úrovni tak, ako to v minulom desaťročí vyriešili výstavbou účelových objektov svojich archívov hlavné mestá Praha, Viedeň a Budapešť. Všetky archívy v hlavných mestách štátov susediacich so SR sa zaraďujú medzi popredné stavby, dotvárajúce architektonický ráz týchto miest.

Alternatívne riešenie dosiahnutia cieľa verejnej práce

Vzhľadom na skutočnosť, že štátne orgány vrátane samotného ministerstva, a ani orgány samosprávy nedisponujú žiadnym vhodným objektom pre umiestnenie AMB, spĺňajúcim požiadavky všeobecne záväzných právnych predpisov, je jediným alternatívnym riešením dlhodobý prenájom od vlastníka zo súkromného sektora. Rozsah potrebných plôch na nájom je cca 4800 m2 pri využití mobilných regálov na uloženie archívnych dokumentov tak, ako to predpokladá stavebný zámer verejnej práce. Pre využitie mobilných regálov je však potrebná vysoká nosnosť stropných konštrukcií až 1800 kg/m2, ktorá je v bežných stavbách raritou. V prípade obvyklej nosnosti stropov by sa pri použití stacionárnych regálov namiesto mobilných zvýšil rozsah potrebných plôch na nájom až na cca 7 500 m2, čo by pri trhovej cene za nájom nebytových priestorov na území hlavného mesta SR Bratislavy 

znamenalo dlhodobé enormné zaťaženie pre štátny rozpočet na úrovni 30 až 40 miliónov Sk ročne.

Kapacitné a technické parametre stavby podľa stavebného zámeru

Na vytvorenie podmienok pre činnosť AMB v jednom objekte (s potrebnou rezervou do budúcnosti v zmysle „Koncepcie rozvoja štátnych archívov zriadených Ministerstvom vnútra SR podľa zákona č. 395/2002 Z. z. o archívoch a registratúrach a o doplnení niektorých zákonov do roku 2010 s výhľadom do roku 2015“) treba vybudovať priestory pre uloženie cca 16 tisíc bežných metrov archívnych dokumentov (depoty), priestory oddelenia knižničného fondu pre cca 100 000 zväzkov. 
Budova musí mať administratívne priestory pre 25 až 30 zamestnancov archívu, priestory pre verejnosť a priestory pre prevádzkové, technické a sociálne zázemie objektu v nasledujúcej štruktúre:

Ukladacie priestory pre archívne dokumenty (depoty)	cca 1 800 m2	
Oddelenie knižničného fondu	cca 400 m2	
Administratívne priestory	cca 400 m2	
Priestory pre verejnosť	cca 500 m2	
Prevádzkové, komunikačné a sociálne priestory	cca 1 300 m2	
Technické priestory	cca 400 m2	
Spolu	cca 4 800 m2	

Z technického hľadiska je objekt v stavebnom zámere navrhnutý ako viacpodlažná kompaktná budova, zaručujúca optimálne prevádzkové podmienky, materiálové toky a pohyb verejnosti. Z dôvodu vytvorenia podmienok pre krátku lehotu výstavby je nosná konštrukcia budovy navrhnutá zo železobetónových prefabrikovaných dielcov. Navrhuje sa aj prepojenie AMB a budovy Slovenského národného archívu krytou chodbou. Definitívne architektonické, dispozično-prevádzkové a konštrukčno-technologické riešenie objektu, ako aj spresnenie jeho osadenia na určenom pozemku bude výsledkom súťaže návrhov.
	Nová stavba zaberie cca 1/3 z celkovej plochy 18 082 m2 pozemku na Drotárskej ceste, t. j. cca 6 000 m2.
	Dobudovanie chýbajúcich priestorov pre činnosť Slovenského národného archívu je v stavebnom zámere navrhnuté na druhom podzemnom podlaží budovy (miestnosti 009 – 022) vo výmere 260,3 m2 a na celom prvom podzemnom podlaží vo výmere 570,4 m2 (miestnosti 01 – 14). Tieto priestory z celkovej výmery úžitkových plôch budovy cca 4 800 m2 predstavujú cca 17% rozsahu stavebnej časti hlavného objektu, čo predstavuje z celkového nákladu na hlavný objekt 130 000 tis. Sk cca 23 500 tis. Sk a náklady na prevádzkové súbory situované v uvedených priestoroch predstavujú sumu cca 15 500 tis. Sk; to spolu predstavuje 39 000 tis. Sk.
	Vyššie uvedené priestory a v nich inštalované zariadenia budú využívať spoločne obidve inštitúcie.

Objektová sústava stavby a predpokladané náklady na jej realizáciu

V úrovni stavebného zámeru je navrhnutá objektová sústava stavby, potrebné výmery a predpokladané náklady na realizáciu nasledovne:

Názov	rozloha	Náklady v tis. Sk	
SO – 01 Hlavný objekt AMB	18 250 m3	138 000	
SO – 02 Príjazdná komunikácia	150 m2	300	
SO – 03 Oporné múry	200 m2	3 800	
SO – 04 Odstavné a parkovacie plochy	600 m2	900	
SO – 05 Prípojka vody DN 100	25 bm	100	
SO – 06 Prípojka kanalizácie DN 300	80 bm	800	
SO – 07 Prípojka plynu DN 25	35 bm	100	
SO – 08 Prípojka elektro	120 bm	150	
SO – 09 Vonkajšie osvetlenie	200 bm	400	
SO – 10 Terénne a sadové úpravy	2 000 m2	1 600	

PS – 01 Skladová technológia	5 500	
PS – 02 Plynová kotolňa	4 000	
PS – 03 Strojovňa vzduchotechniky	3 000	
PS – 04 Mikrofilmovacia linka	7 500	
PS – 05 Reštaurátorská dielňa	5 000	
PS – 06 Ozvučenie a videoprojekcia v prednáškovej sále	1 650	
PS – 07 Rozmnožovacie a tlačiarenské zariadenia	3 000	
Spolu	178 800	
Projektové a prieskumné práce	12 200	
Spolu	190 000	

	Prepočet nákladov a rozpočet verejnej práce k stavebnému zámeru obsahuje príloha materiálu v členení podľa prílohy č. 2 k vyhláške č. 392/1998 Z. z.

Plánované termíny začatia a dokončenia stavby

V rozpise rozpočtu na rok 2007 s výhľadom do roku 2009 je plánované začatie stavby v roku 2007 a ukončenie v roku 2009 s tým, že v roku 2007 by bola na základe súťaže návrhov spracovaná prípravná a projektová dokumentácia, vykonané potrebné prieskumy a začatá realizácia stavby. Stavba nebude členená na etapy ani na samostatne prevádzkovateľné časti.

Financovanie stavby

Stavba je zaradená v Registri investícií pod číslom 212100205 a v rozpise rozpočtu na rok 2007 s výhľadom do roku 2009 v podprograme 08C01 je navrhnuté na zrealizovanie v roku 2007 suma 30 000 tis. Sk,- (vrátane nákladov na uskutočnenie súťaže návrhov a na 

projektové a prieskumné práce), na rok 2008 suma 80 000 tis. Sk,- a navrhnutý zostatok na čerpanie v nasledujúcich rokoch (r. 2009) je 80 000 tis. Sk.

Súlad s koncepciou rozvoja odvetvia

Stavba je v súlade s „Koncepciou rozvoja štátnych archívov zriadených Ministerstvom vnútra Slovenskej republiky podľa zákona č.395/2002 Z. z. o archívoch a registratúrach a o doplnení niektorých zákonov do roku 2010 (s výhľadom do roku 2015)“, schválenou uznesením vlády Slovenskej republiky č. 1201 zo 17. decembra 2003.

Súhlas na začatie obstarávania stavby

Na základe uvedených údajov navrhuje Ministerstvo vnútra SR vláde Slovenskej republiky v zmysle jej uznesenia č. 790/2005 udeliť súhlas na začatie obstarávania stavby „Archív hlavného mesta Slovenskej republiky Bratislavy“.